Thomasminde blev fravalgt ud fra et fejlagtigt skøn, mener Det Konservative Folkeparti i Aarhus.

Annonce

Kampen om at få en ny lufthavn tæt på Aarhus fortsætter, selv om et flertal i Aarhus Byråd onsdag aften lukkede og slukkede for alle planer om at placere en ny lufthavn ved Thomasminde.

Det Konservative Folkeparti i Aarhus har ikke tænkt sig at give op. Partiet har netop stillet en lang række spørgsmål til borgmester Jacob Bundsgaard (S).

Et gennemgående tema i spørgsmålene er, at der blev brugt for gamle tal i de analyser, som undersøger, om en lufthavn kan placeres ved Thomasminde.

Med det resultat, at passagertallet og rejsefrekvens bliver alt for lavt. Ifølge Det Konservative Folkeparti.

»Vi står med et ufuldstændigt analysegrundlag,« siger Marc Perera Christensen fra partiets byrådsgruppe.

Annonce

Diskussionen fortsætter

Partiet er heller ikke begejstret for, at Jacob Bundsgaard nu tilsyneladende vil udvikle Aarhus Lufthavn i Tirstrup.

»Hvilke tiltag mener borgmesteren, at der kan foretages i Tirstrup, som vil afvige fra de forgangne 70 års forskellige fejlslåede indsatser for at udvikle Tirstrup,« vil Marc Perera Christensen vide.

Dermed fortsætter diskussionen om en ny lufthavn i Aarhus. En diskussion, som efterhånden er næsten historisk betinget:

Allerede i tiden omkring 1. Verdenskrig blev det for første gang diskuteret, om der skulle bygges en lufthavn tæt på Aarhus.

Da man i byrådet ikke kunne blive enige, endte man efter 2. verdenskrig med at bruge Luftwaffes lufthavn i Tirstrup til civile flyvninger.

Siden er der gjort en række mere eller mindre alvorlige forsøg på at få bygget en lufthavn tættere på Aarhus. Med det samme resultat: Så snart en mulighed for at flytte lufthavnen bliver »dræbt«, dukker debatten op igen. Som det sker nu.